Drie val boer op wildsplaas aanŉ 40-jarige boer van KwaZulu-Natal is beseer toe hy Woensdagoggend op ŉ wildsplaas in die Caperdown-omgewing aangeval is. Kapt. Thulani Zwane, ŉ polisiewoordvoerder, het Woensdag aan Maroela Media gesê die voorval het omstreeks 07:10 plaasgevind. “Die slagoffer was buite die huis doenig toe drie gewapende mans hom oorval het,” het Zwane gesê. “Die aanvallers was met vuurwapens en ŉ mes gewapen.” Die aanvallers het hul vuurwapens op die boer gerig en hom in sy huis in gedwing. Hulle het aangedring op geld en vuurwapens. “Hulle het die huis geplunder en ŉ DVD-speler, skootrekenaar, selfone en windbuks gesteel.” Volgens Zwane is die boer tydens die aanval met ŉ vuurwapen oor sy voorkop geslaan. Die verdagtes het te voet gevlug. Paramedici van Netcare 911 het die boer op die toneel behandel. Niemand is nog in verband met die aanval in hegtenis geneem nie. Die Caperdown-polisie ondersoek ŉ saak van huisbraak.